Harald Risnes

Harald Sjursen Risnes (født 30. mars 1914 i Hyllestad, død 25. juli 1967) var en norsk offiser og motstandsmann under andre verdenskrig. Han var leder av Milorg-avdelingen Bjørn West og ble for sin innsats tildelt Krigskorset, Norges høyeste utmerkelse.

 Bakgrunn 
Etter å ha gått handelsskolen tok Risnes befalsutdanning og gikk deretter Politiskolen. I januar 1937 ble han ansatt ved politiet i Bergen.Rolv R. Skre: Bjørn West. I aktiv innsats, Oslo: Gyldendal, 1946, s. 158–159.

 Andre verdenskrig 
Etter Tysklands angrep på Norge i 1940 deltok Risnes i kampene mot invasjonsstyrkene. I september 1941 tok han seg over til Storbritannia der han gikk med i de norske styrkene.

Risnes fikk utdanning som kommandosoldat. I desember 1941 deltok han i Måløyraidet. Han tjenestegjorde deretter på norske MTBer. Vintersesongene 1942 til 1943 og 1943 til 1944 deltok Risnes i operasjoner på norskekysten. Han var i januar 1943 nestleder for operasjonen som sprengte kisgruvene på Stord.

Kaptein Risnes ble i juli 1944 gitt i oppdrag å forberede oppbygningen av en base med kodenavnet Bjørn West i det indre av Hordaland, et arbeid som ble realisert fra oktober da mannskaper ble satt over til Norge. Sammen med seks andre kom Risnes over til Masfjorden 22. oktober 1944.Gjems-Onstad,Erik (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 181–182. Under ledelse av kaptein Risnes ble en styrke på 234 mann ble bygget opp i Matrefjellene. Den norske avdelingen ble sent 28. april 1945 angrepet av tyske styrker. Kampene varte til 3. mai. Risnes fikk ordre om å trekke de norske styrkene tilbake. Bjørn West led et tap på seks mann, mens de tyske styrkene tapte 117 mann.

Ved freden ledet Risnes Bjørn West-troppene til Bergen der oppdraget var å sørge for ro og orden etter den tyske kapitulasjonen.

 Etter krigen 
I 1947 ble Risnes kompanisjef i Tysklandsbrigaden. Fra 1950 til sin død i 1967 var han sjef for Fjordane Heimevernsdistrikt (HV 10).«Harald Risnes», NRK Fylkesleksikon. Risnes ble i 1955 utnevnt til oberstløytnant.

 Utmerkelser 
Risnes ble i statsråd tildelt Krigskorset med sverd «for fremragende innsats under utførelse av militært oppdrag.»Erik Gjems-Onstad (red.):Krigskorset og St. Olavsmedaljen med ekegren, Oslo: Grøndahl-Dreyer, 1995, s. 164. Bakgrunnen var ledelsen av Bjørn West. Han ble også tildelt Krigsmedaljen, Deltagermedaljen med rosett og Haakon VIIs 70-årsmedalje, samt de britiske utmerkelsene Military Cross, Defence Medal, 1939–1945 Star.«Oberstløytnant Harald Risnes er død», Aftenposten, morgennummeret 26. juli 1967, s.9.

Et minnesmerke over Risnes ble reist i Hyllestad i 2000.

 Referanser 

Kategori:Norske oberstløytnanter
Kategori:Medlemmer av Kompani Linge
Kategori:Medlemmer av Milorg
Kategori:Norske politifolk
Kategori:Krigskorset
Kategori:Krigsmedaljen
Kategori:Deltagermedaljen
Kategori:Military Cross
Kategori:Personer fra Hyllestad kommune
Kategori:Fødsler i 1914
Kategori:Dødsfall i 1967